****

[Úvod 3](#_Toc387658506)

[1. Aktuálny stav 3](#_Toc387658507)

[1.1 Legislatíva 3](#_Toc387658508)

[1.2 Verejné politiky 5](#_Toc387658509)

[2. Odporúčania medzinárodných monitorovacích orgánov 5](#_Toc387658510)

[2.1 Súhrn odporúčaní medzinárodných monitorovacích orgánov 5](#_Toc387658511)

[3. Implementačné a kontrolné mechanizmy vrátane nezávislých a mimovládnych organizácií 8](#_Toc387658512)

[3.1 Implementačné orgány štátnej politiky 8](#_Toc387658513)

[3.2 Úloha SNSĽP 9](#_Toc387658514)

[3.3 Úloha MVO 9](#_Toc387658515)

[4. Priority a úlohy do budúcnosti 10](#_Toc387658516)

## Úvod

Slovenská republika ako štát, ktorého obyvateľstvo vykazuje vysokú mieru rozmanitosti z hľadiska národnostného a etnického zloženia, sa plne hlási k princípom univerzality základných ľudských práv, nediskriminácie a rovnosti v právach pre všetkých svojich obyvateľov, bez ohľadu na *pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie* (Ústava čl. 12).

Vysoká miera rozmanitosti obyvateľstva SR je výsledkom historického formovania SR v prostredí strednej Európy. Na jednej strane predstavuje multi-etnický, multi-národnostný a multi-konfesný charakter SR určitú komparatívnu výhodu vzhľadom na vysokú mieru rozmanitosti, ktorá môže byť prínosom pre celú spoločnosť, na strane druhej vytvára možnosť pre vznik napätia. Od založenia Slovenskej republiky ako nezávislého štátu sa objavujú snahy rôznych aktérov o  eskaláciu napätia medzi rôznymi skupinami obyvateľov SR definovanými ich národnosťou, etnickou príslušnosťou, vierovyznaním, či volanie po obmedzení niektorých práv a slobôd pre určité skupiny obyvateľstva. Takéto aktivity sa prejavujú vo forme stereotypného zobrazovania menšín, diskriminácie, nenávistných vyjadrení, násilných trestných činov a trestných činov motivovaných šovinizmom, rasizmom, xenofóbiou, anticiganizmom, antisemitizmom, islamofóbiou, homofóbiou (vrátane transfóbie) a obdobnými formami intolerancie.

Vzhľadom na to, že takéto aktivity sú nielen priamym zásahom do práv a slobôd dotknutých skupín obyvateľstva, ale v dlhodobom horizonte predstavujú reálne nebezpečenstvo pre pokojné spolužitie (koexistenciu) rôznych národnostných, etnických a náboženských skupín v SR a stabilitu spoločnosti ako takej, je potrebné realizovať systematické a komplexné opatrenia zamerané na predchádzanie a elimináciu všetkých foriem intolerancie. Takéto prejavy totiž neohrozujú len príslušníkov jednotlivých národnostných, etnických, rasových, náboženských menšín či LGBTI ľudí žijúcich na území SR, ale pri ich ignorácii či podcenení môžu (vo forme extrémizmu) ohroziť základy demokratického ústavného zriadenia.

## Aktuálny stav

### Legislatíva

Slovenská republika pristúpila k všetkým základným medzinárodným právnym dohovorom v oblasti ľudských práv dotýkajúcich sa oblasti rasizmu, xenofóbie a ostatných foriem intolerancie. Z týchto záväzkov vychádza aj vnútroštátna právna úprava, ktorá je obsiahnutá v Ústave SR a v ostatných právnych predpisoch. V súlade s čl. 154c Ústavy SR majú prednosť pred zákonmi tie medzinárodné zmluvy o ľudských právach a základných slobodách, ktoré SR ratifikovala a ktoré boli vyhlásené spôsobom ustanoveným zákonom, ak zabezpečujú väčší rozsah ustanovených práv a slobôd.

*Ľudia sú slobodní a rovní v dôstojnosti i v právach. Základné práva a slobody sú neodňateľné, nescudziteľné, nepremlčateľné a nezrušiteľné. Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať.*

**Ústava SR, Druhá hlava, Základné práva a slobody, článok 12**

Existujúca vnútroštátna legislatíva SR postihuje široký rámec konaní, ktoré zasahujú do ľudskej dôstojnosti, telesnej integrity, zdravia, života osôb z dôvodu ich príslušnosti k niektorej zo skupín definovaných znakmi uvedenými v čl. 12 ústavy.

V oblasti občiansko-právnej sa jedná najmä o Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov v znení neskorších predpisov (ďalej len „antidiskriminačný zákon“). Novela antidiskriminačného zákona účinná od 1. apríla 2013 rozšírila definíciu nepriamej diskriminácie tak, aby zahŕňala aj hrozbu vzniku diskriminácie. Zároveň bola upravená definícia dočasných vyrovnávacích opatrení (affirmative action) spôsobom, ktorý vyslovene zahŕňa odstraňovanie znevýhodnení vyplývajúcich z diskriminácie na základe rasového a etnického pôvodu či príslušnosti k národnostnej menšine alebo etnickej skupine. V záujme podpory používania pozitívnych opatrení sa rozšírila možnosť prijímať tieto opatrenia okrem orgánov štátnej správy aj na samosprávne orgány a súkromné právnické osoby.

V oblasti trestno-právnej sú najdôležitejšími predpismi Trestný poriadok (Zákon č. 301/2005 Z. z.)[[1]](#footnote-1) a Trestný zákon č. 300/2005 Z. z.[[2]](#footnote-2) v zmysle ktorého je spáchanie trestného činu z národnostnej, etnickej alebo rasovej nenávisti, nenávisti z dôvodu farby pleti, nenávisti pre sexuálnu orientáciu, vrátane podnecovania k rasovej a inej obdobnej nenávisti v SR sankcionované prísnejšie, zohľadňujúc vyššiu spoločenskú nebezpečnosť takéhoto konania.

Okrem osobitného motívu Trestný zákon sankcionuje celý rad ďalších konaní, spočívajúcich vo verejných prejavoch hanobiacich národ, jazyk, etnickú skupinu či podnecujúcich k nenávisti voči jednotlivcovi alebo skupine osôb pre ich príslušnosť k národu, národnosti, farbe pleti, etnickej skupine, pôvodu, rodu alebo pre ich náboženské vyznanie. Zároveň je sankcionované konanie, ktoré podnecuje k nenávisti voči jednotlivcovi, ktorý je páchateľom nenávistného činu považovaný za príslušníka „rasovej“ skupiny. V zmysle Deklarácií UNESCO[[3]](#footnote-3), ako aj antropologických asociácií , nemá začleňovanie ľudí do rasových skupín žiadne vedecké opodstatnenie. Z tohto dôvodu sa pri hodnotení rasovej nenávisti nevychádza z existencie „rás“, ale z osobitného motívu páchateľa, ktorý „rasy“ považuje za reálne, a preto voči takto definovaným skupinám ľudí smeruje svoje nenávistné konanie.

V súlade s judikatúrou Európskeho súdu pre ľudské práva[[4]](#footnote-4) a uznávajúc nebezpečnosť relativizácie zločinov proti ľudskosti Trestný zákon sankcionuje popieranie, spochybňovanie, schvaľovanie alebo snahu o ospravedlnenie holokaustu, zločinov režimu založeného na fašistickej ideológii a komunistickej ideológii.

Vychádzajúc z ustanovení medzinárodného dohovoru o odstránení všetkých foriem rasovej diskriminácie (ICERD)[[5]](#footnote-5), ktorého je SR zmluvnou stranou, Slovenská republika sankcionuje verejnú propagandu, ktorá je založená na myšlienkach alebo teóriách o nadradenosti jednej rasy, alebo ktorá sa pokúša ospravedlňovať alebo povzbudzovať akúkoľvek formu rasovej nenávisti a diskriminácie vyhlásiť za nezákonné organizácie a tiež aj organizovanú a akúkoľvek inú propagandistickú činnosť podporujúcu a povzbudzujúcu rasovú diskrimináciu a vyhlásiť účasť v takých organizáciách alebo na takej činnosti za trestnú podľa zákona. Tieto ustanovenia sú premietnuté do konkrétnych skutkových podstát trestného zákona postihujúcich podporu a propagáciu skupín smerujúcich k potlačeniu základných práv a slobôd.

SR venuje náležitú pozornosť boju proti podnecovaniu k diskriminácii a rasovému násiliu aj voči menšinám a migrantom. S cieľom posilniť opatrenia v tejto oblasti bola príslušnými legislatívnymi zmenami rozšírená možnosť použitia agenta, ako i možnosť odpočúvania a záznamu telekomunikačnej prevádzky aj v prípade trestných činov extrémizmu. Ďalším z krokov je návrh zaviesť do priestupkového zákona nové skutkové podstaty priestupkov extrémizmu, ktoré by postihovali aj prejavy rasového násilia voči menšinám a migrantom.

### Verejné politiky

Vláda SR schválila v roku 2010 Koncepciu boja proti extrémizmu na roky 2011-2014 („koncepcia“). Koncepcia je komplexný program vlády SR zameriavajúci sa na preventívne i represívne aktivity v oblasti boja proti extrémizmu. Nadväzuje na koncepciu prijatú na predchádzajúce štvorročné obdobie (2006-2010). Odráža aktuálny vývoj extrémizmu a identifikuje základné ciele na boj proti tomuto fenoménu, vrátane konkrétnych krokov na ich dosiahnutie. Súčasťou každoročne vyhodnocovanej koncepcie je jej inštitucionálne pokrytie so zahrnutím prvku spolupráce dotknutých rezortov (ministerstiev) pri plnení úloh v boji proti extrémizmu. V závislosti od aktuálnej spoločenskej situácie je možné jednotlivé úlohy každoročne aktualizovať.

## Odporúčania medzinárodných monitorovacích orgánov

Slovenská republika ako člen medzinárodného spoločenstva absolvovala v roku 2014 druhé kolo univerzálneho periodického hodnotenia, v rámci ktorého členské štáty OSN viedli so Slovenskou republikou vecný a konštruktívny dialóg a adresovali jej odporúčania s cieľom zlepšiť ochranu a podporu ľudských práv. Okrem univerzálneho periodického hodnotenia Slovenská republika ako zmluvná strana medzinárodných dokumentov pravidelne predkladá príslušným výborom OSN správy o plnení svojich záväzkov, ktoré z týchto dokumentov vyplývajú. Predmetné správy obsahujú komplexné zhrnutie opatrení prijatých na implementáciu práv uznaných v medzinárodných dokumentoch a o pokroku, ktorý sa pri využívaní týchto práv dosiahol.

### Súhrn odporúčaní medzinárodných monitorovacích orgánov

**Podpora a rozvoj inštitúcií s ľudsko-právnou agendou**

Odporúčania členských štátov OSN v rámci UPR[[6]](#footnote-6) a výborov CCPR[[7]](#footnote-7), CESCR[[8]](#footnote-8) a CERD[[9]](#footnote-9) sa týkali úpravy legislatívy takým spôsobom, aby sa zvýšil rozsah a nezávislosť Slovenského národného strediska pre ľudské práva, vrátane jeho vybavenia finančnými a ľudskými zdrojmi, ktoré potrebuje na to, aby fungovalo v plnom rozsahu s Parížskymi princípmi.

**Problematika národnostných menšín, rómska národnostná menšina**

Členské štáty OSN v rámci UPR odporučili Slovenskej republike vypracovať legislatívne záruky a prijať opatrenia s cieľom komplexne riešiť situáciu rómskej národnostnej menšiny a zabezpečiť integráciu rómskej populácie do spoločnosti, zintenzívniť boj proti stereotypizácii rómskej národnostnej menšiny, rozvíjať výchovu k ľudským právam a školenia v tejto oblasti pre zástupcov verejnej správy a zlepšiť postavenie rómskej národnostnej menšiny v rámci bytovej politiky, možností pracovných príležitostí, zdravotnej starostlivosti a vzdelania.

 Výbor ĽP odporučil Slovenskej republike posilniť svoje úsilie v rámci eliminácie stereotypov a negatívnych postojov voči rómskej národnostnej menšine a prijať opatrenia na podporu dostupnosti príležitostí a služieb vo všetkých oblastiach.

 Výbor CESCR odporučil Slovenskej republike zintenzívniť snahy v boji proti chudobe medzi znevýhodnenými a marginalizovanými členmi obyvateľstva, najmä rómskej národnostnej menšiny, ako aj pokračovať s programom výstavby sociálnych bytov. Výbor CESCR poukázal aj na nedostatky v implementácii zákona o štátnom jazyku a odporučil Slovenskej republike, aby príslušníci národnostných menšín mohli svoj jazyk uplatňovať na príslušných miestnych samosprávach.

 Výbor CERD poukázal na absenciu informácií v rámci projektu „Štatistické zisťovanie životných podmienok vybraných cieľových skupín“, najmä informácií vzťahujúcich sa na životné podmienky rómskej národnostnej menšiny a socioekonomický status ostatných národnostných menšín, ktoré žiada od Slovenskej republiky v ďalšej periodickej správe predložiť a odporučil Slovenskej republike do vyššie uvedených štatistík zahrnúť informácie o všetkých etnických skupinách žijúcich v Slovenskej republike. V rámci bytovej politiky odporučil Slovenskej republike prijať opatrenia na zlepšenie bytových podmienok príslušníkov rómskej národnostnej menšiny.

 Výbor CRC[[10]](#footnote-10) odporučil Slovenskej republike uskutočniť všetky potrebné opatrenia na zabezpečenie rovnakého prístupu všetkých komunít vrátane rómskej národnostnej menšiny k primeranému bývaniu, hygiene, infraštruktúre a ochrane pred environmentálnymi rizikami a prístupu k čistému vzduchu, pôde a vode, ako aj pokračovať a posilniť programy, ktoré zaručujú inklúziu rómskych komunít vrátane rómskych detí do všetkých aspektov spoločenského života. Súčasne Výbor CRC vyzval Slovenskú republiku, aby uznala práva osôb patriacich k menšinám vrátane detí, aby zvážila prijatie komplexného právneho predpisu zabezpečujúceho ochranu práv takýchto osôb, zaručila deťom, ktoré sú príslušníkmi menšinových skupín, rovnaký prístup k vzdelaniu, zdravotným a ostatným službám, uskutočňovala vzdelávacie aktivity, aktivity na zvyšovanie povedomia a ďalšie aktivity na zlepšenie interkultúrneho dialógu a tolerancie a k prekonaniu negatívnych stereotypov o menšinových skupinách vrátane rómskej komunity a postojov k nej.

 Rezolúcia Výboru ministrov o implementácii RDNM Slovenskou republikou je celá zameraná na ochranu národnostných menšín a v niektorých častiach osobitne žiada zlepšenie podmienok pre rómsku národnostnú menšinu. Medzi 11 konkrétnymi odporúčaniami figurujú napr.: realizovať adekvátne legislatívne opatrenia na prijatie komplexnejšej legislatívy v oblasti menšinových jazykov; prijať ráznejšie opatrenia na boj proti intolerancii z dôvodu etnického pôvodu, zvýšiť úsilie bojovať proti a sankcionovať diskrimináciu; ukončiť segregáciu rómskych detí a ich neoprávnené umiestňovanie do „špeciálnych škôl“; zlepšiť implementáciu programov namierených na trvalé zlepšenie situácie Rómov v oblasti vzdelávania, zamestnania, zdravotnej starostlivosti a bývania; podporovať zachovanie a rozvoj kultúry národnostných menšín; zvážiť prijatie zákonov o financovaní kultúr národnostných menšín a ochrane osôb patriacich k národnostným menšinám; podporovať prístup menšín (vrátane Rómov) k médiám; uprednostniť flexibilný prístup k numerickým požiadavkám právnych predpisov s cieľom umožniť osobám patriacim k národnostným menšinám používanie svojho jazyka vo verejnej sfére; poskytnúť väčšiu podporu výučbe menšinových jazykov v školách so slovenským vyučovacím jazykom; zvýšiť úsilie na zabezpečenie účasti osôb patriacich k národnostným menšinám vo verejnej správe a v Policajnom zbore.

**Diskriminácia, rasizmus a národnostná neznášanlivosť**

Členské štáty OSN v rámci UPR odporučili Slovenskej republike posilniť politiky a stratégie a prijať legislatívne opatrenia s cieľom odstrániť všetky druhy diskriminácie, najmä voči príslušníkom rómskej národnostnej menšiny, vypracovať a realizovať národný akčný plán na ochranu občianskych práv párov rovnakého pohlavia.

 Výbor CESCR odporučil Slovenskej republike posilniť zavedené preventívne a ochranné opatrenia na boj so sociálnou a spoločenskou diskrimináciou voči príslušníkom rómskej národnostnej menšiny vo všetkých oblastiach spoločenského života a zvážiť prijatie zákona, ktorý by zaručil právne uznanie párov rovnakého pohlavia a reguloval finančné účinky takýchto vzťahov, ako aj zaviesť opatrenia na boj proti rasovému násiliu a etnicky motivovaným zločinom.

 Výbor CERD odporučil Slovenskej republike zverejniť zozbierané informácie ohľadom životných podmienok rómskej národnostnej menšiny, prijať účinné opatrenia na podporu hospodárskych, sociálnych a kultúrnych práv rómskej národnostnej menšiny a zabezpečiť ich implementáciu v rámci Antidiskriminačného zákona, zabezpečiť prístup obetí rasovej diskriminácie k účinným právnym prostriedkom nápravy, ktoré im umožnia dosiahnuť nápravu a informovať verejnosť o týchto prostriedkoch nápravy, prijať účinné opatrenia na vyšetrovanie trestných činov z neznášanlivosti a elimináciu rasistických a extrémistických organizácií, ako aj identifikovať jednotlivcov a skupiny, ktoré podnecujú rasovú nenávisť a použiť vhodné sankcie za neznášanlivostné prejavy zo strany politikov, vládnych predstaviteľov alebo zástupcov médií.

 Výbor CRC vyzval Slovenskú republiku, aby zabezpečila v Antidiskriminačnom zákone plnú ochranu pred diskrimináciou z dôvodu príslušnosti k etnickej skupine, postihnutia, náboženstva alebo presvedčenia či sexuálnej orientácie, posilnila svoje aktivity na zvyšovanie povedomia a iných preventívnych činností proti diskriminácii a, ak je to potrebné, prijala pozitívne opatrenia v prospech určitých zraniteľných skupín detí, najmä Rómov, zaručila, aby akčné plány na prevenciu diskriminácie a neznášanlivosti boli komplexné, riešili všetky formy diskriminácie jednotlivcov alebo skupín, a aby prijala všetky potrebné opatrenia zaručujúce efektívne riešenie prípadov diskriminácie detí vo všetkých spoločenských oblastiach.

Výbor CRC súčasne požiadal Slovenskú republiku,aby v ďalšej periodickej správe zapracovala konkrétne informácie o opatreniach a programoch týkajúcich sa CRC uskutočnených Slovenskou republikou v rámci plnenia deklarácie a akčného programu prijatých na Svetovej konferencii proti rasizmu, rasovej diskriminácii, xenofóbii a súvisiacej intolerancii v roku 2001 so zohľadnením Všeobecného komentára č. 1 o cieľoch vzdelávania.

 V rámci problematiky osvojenia výbor CRC vyzval Slovenskú republiku, aby zosúladila legislatívu o adopcii s článkom 21 CRC a zabezpečila nediskrimináciu detí rómskeho pôvodu v procese osvojenia, ako aj zabezpečila, aby princíp najlepšieho záujmu dieťaťa bol realizovaný vo všetkých oblastiach a vytvorila programy na znižovanie mylných názorov v súvislosti s adopciou rómskych detí.

 Rezolúcia VM RE o implementácii RDNM odporučila Slovenskej republike prijať ráznejšie opatrenia na boj proti intolerancii z dôvodu etnického pôvodu a uskutočniť ďalšie kroky na podporu vzájomného porozumenia a rešpektu medzi osobami patriacimi k rozličným skupinám; zvýšiť úsilie bojovať a účinne sankcionovať diskrimináciu a prijať rezolútne opatrenia na tvorbu a uplatňovanie vyrovnávacích opatrení, spolu s primeranou osvetou.

**Podpora a rozvoj vzdelávania**

Členské štáty OSN v rámci UPR odporučili Slovenskej republike pokračovať vo zvyšovaní úsilia pri podpore vzdelávania o ľudských právach, zabezpečiť školenie a vzdelávanie predstaviteľov justície, policajného zboru a väzenského personálu zamerané predovšetkým na ochranu ľudských práv žien, detí, etnických a národnostných menšín, LGBTI ľudí a prijať opatrenia, ktoré zabezpečia, aby vzdelávacie plány a učebné materiály odzrkadľovali medzi-kultúrne hľadisko.

**Ochrana zadržiavaných osôb pred mučením a *krutým*, *neľudským*** alebo ***ponižujúcim zaobchádzaním*** **alebo trestaním, policajné násilie**

Členské štáty OSN v rámci UPR odporučili Slovenskej republike odstrániť všetky formy porušovania ľudských práv zo strany príslušníkov Policajného zboru Slovenskej republiky, dôsledne vyšetriť konanie príslušníkov Policajného zboru Slovenskej republiky, ktorí sa dopustili neprimeraného použitia násilia voči príslušníkom rómskej národnostnej menšiny, poskytnúť účinný prístup obetí k spravodlivosti a realizovať systematický plán školenia Policajného zboru Slovenskej republiky v oblasti ľudských práv.

## Implementačné a kontrolné mechanizmy vrátane nezávislých a mimovládnych organizácií

Predchádzanie a eliminácia rasizmu, xenofóbie a iných prejavov intolerancie v spoločnosti vrátane ich trestno-právneho postihu je záležitosťou viacerých orgánov, organizácií, inštitúcií a bezpečnostných zložiek, ktoré vykonávajú aktivity smerujúce proti jednotlivým prejavom rasizmu, xenofóbie, intolerancie alebo potláčaniu základných ľudských práv a vzájomne sa dopĺňajú do jedného celku: Ministerstvo vnútra SR, Ministerstvo školstva, vedy, výskumu a športu SR, Ministerstvo spravodlivosti SR, Ministerstvo kultúry SR, Ministerstvo zahraničných vecí a európskych záležitostí SR, Ministerstvo obrany SR, Ministerstvo práce, sociálnych vecí a rodiny SR, Úrad vlády SR, Generálna prokuratúra SR, Slovenská informačná služba, Slovenské národné stredisko pre ľudské práva, Verejný ochranca práv a orgány samosprávy.

### Implementačné orgány štátnej politiky

Slovenská republika postupne vytvára orgány ústrednej správy, samosprávy a expertov na všetkých základných úrovniach fungujúceho modelu pre implementáciu postupov proti rasizmu, xenofóbií a iných prejavov intolerancie. Momentálne je zriadený základný strategický útvar[[11]](#footnote-11), ktorý určuje politiku a smerovanie aktivít. Na taktickej úrovni, ktorá vytára podmienky a koordinuje implementáciu politík a smerovania funguje jeden útvar pre represiu[[12]](#footnote-12). Útvary pre taktickú implementáciu politík v oblasti prevencie, deradikalizácie a prácu s obeťami ešte neboli zriadené.

V roku 2011 bol vytvorený Výbor pre predchádzanie a elimináciu rasizmu, xenofóbie, antisemitizmu, ktorý slúži ako strategický orgán, kde sa prijímajú zásadné rozhodnutia a tvorí politika v danej oblasti. Výbor pre predchádzanie a elimináciu rasizmu, xenofóbie, antisemitizmu a ostatných foriem intolerancie bol zriadený na základe uznesenia vlády SR č. 158 zo dňa 2. marca 2011 ako jeden z výborov Rady vlády SR pre ľudské práva, národnostné menšiny a rodovú rovnosť.

Potreba zriadenia takéhoto nadrezortného poradného orgánu, v ktorom sú zastúpené tak dotknuté rezorty, nezávislé inštitúcie, odborníci, ako i občianska spoločnosť, vyplýva z viacerých faktorov. Problematika rasizmu, xenofóbie a extrémizmu, ich efektívne predchádzanie a eliminácia zasahuje do kompetencie viacerých rezortov a vyžaduje si koordinovaný a koncepčný prístup synergicky spájajúci aktivity rôznych subjektov. Výbor pod vedením ministra vnútra SR predstavuje vhodný nástroj na výmenu informácií medzi zástupcami verejnej správy, samosprávy a občianskej spoločnosti. Okrem toho výbor alebo jeho pracovné skupiny môžu sami iniciovať niektoré opatrenia a aktivity vo forme analýz či štúdií. Štatút mu dáva možnosť podieľať sa na príprave výchovno-vzdelávacích programov, príprave a realizácii vzdelávania pre subjekty zapojené do boja proti rasizmu, xenofóbii a extrémizmu, publikácií a pomôcok súvisiacich s bojom proti rasizmu, xenofóbii a extrémizmu.

Významným krokom v oblasti boja proti zločinom z nenávisti (hate crimes) bolo zriadenie Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie v marci 2011 ako platformy pre koordináciu aktivít, definovanie priorít a smerov pri tvorbe verejných politík zameraných na predchádzanie a elimináciu rasizmu, xenofóbie a extrémizmu. Napokon, výbor môže monitorovať a získavať informácie k závažným prípadom súvisiacich s jeho vecnou pôsobnosťou. V oblasti boja proti extrémizmu pôsobí aj medzirezortná expertná skupina na elimináciu rasovo motivovanej trestnej činnosti a extrémizmu, ktorej cieľom je príprava relevantnej legislatívy v oblasti extrémizmu. Z dlhodobej perspektívy je ambíciou skupiny sprehľadnenie legislatívy v uvedenej sfére.

Na taktickej úrovni je funkčný iba útvar MISO[[13]](#footnote-13) pre bezpečnostnú a represívnu oblasť v problematike eliminácie rasizmu, xenofóbie a antisemitizmu. Útvar bol zriadený v rámci Medzirezortného expertného koordinačného orgánu pre boj so zločinnosťou (MEKO), ktorý plní úlohy národného koordinačného orgánu pre boj so zločinnosťou pre zabezpečenie účinného a koordinovaného postupu v boji  so zločinnosťou v súlade s princípmi Rady Európy a Európskej únie. Členmi MEKO sú zástupcovia Ministerstva vnútra SR, Ministerstva spravodlivosti SR, Generálnej prokuratúry, Vojenskej polície, Zboru väzenskej a justičnej stráže, Prezídia Policajného zboru a Slovenskej informačnej služby.

### Úloha SNSĽP

Slovenské národné stredisko pre ľudské práva (ďalej len „Stredisko“ alebo „SNSĽP“) bolo zriadené zákonom č. 308/1993 Z. z. o zriadení Slovenského národného strediska pre ľudské práva (ďalej len „zákon o Stredisku“)

Stredisko sa stalo na základe antidiskriminačného zákona jedinou slovenskou inštitúciou pre rovnoprávnosť t. j. pre posudzovanie dodržiavania zásady rovnakého zaobchádzania podľa antidiskriminačného zákona.

Úlohou Strediska je komplexné pôsobenie v oblasti ľudských práv a základných slobôd vrátane práv dieťaťa. Zo zriaďovacieho zákona vyplývajú SNSĽP nasledujúce úlohy a oprávnenia:

* monitorovať a hodnotiť dodržiavanie zásady rovnakého zaobchádzania podľa antidiskriminačného zákona,
* zhromažďovať a na požiadanie poskytovať informácie o rasizme, xenofóbii a antisemitizme v Slovenskej republike,
* uskutočňovať výskumy a prieskumy na poskytovanie údajov v oblasti ľudských práv, zhromažďovať a šíriť informácie v tejto oblasti,
* pripravovať vzdelávacie aktivity a podieľať sa na informačných kampaniach s cieľom zvyšovania tolerancie spoločnosti,
* zabezpečovať právnu pomoc obetiam diskriminácie a prejavov intolerancie (vrátane oprávnenia zastupovať účastníka v konaní vo veciach súvisiacich s porušením zásady rovnakého zaobchádzania),
* vydávať na požiadanie fyzických osôb alebo právnických osôb alebo z vlastnej iniciatívy odborné stanoviská vo veciach dodržiavania zásady rovnakého zaobchádzania podľa antidiskriminačného zákona,
* vykonávať nezávislé zisťovania týkajúce sa diskriminácie,
* vypracúvať a uverejňovať správy a odporúčania o otázkach súvisiacich s diskrimináciou,
* poskytovať knižničné služby a iné služby v oblasti ľudských práv.

V rámci zákonom zverených úloh venuje Stredisko problematike rasizmu, extrémizmu, prejavov intolerancie, ako aj fenoménu diváckeho násilia zvýšenú pozornosť a zároveň priebežne plní úlohy vyplývajúce z Koncepcie boja proti extrémizmu na roky 2011 – 2014, ako aj Koncepcie boja proti diváckemu násiliu na roky 2013 – 2016.

V súvislosti s úlohou Strediska zhromažďovať a na požiadanie poskytovať informácie o rasizme, xenofóbii a antisemitizme, Stredisko osobitne mapuje dianie v oblasti extrémizmu na Slovensku prostredníctvom každodenného špecializovaného monitoringu médií so zameraním na prejavy rasizmu, xenofóbie a antisemitizmu v Slovenskej republike. Zo získaných informácií Stredisko každoročne do 30. apríla za predchádzajúci kalendárny rok spracúva Správu z monitoringu médií so špeciálnym zameraním na prejavy rasizmu, xenofóbie a antisemitizmu.

### Úloha MVO

Mimovládne organizácie predstavujú nepostrádateľnú súčasť pri riešení problematiky rasizmu, extrémizmu a intolerancie. Sú rešpektované ako nositeľ nových tém a presadzovania otázok vo verejnom záujme. Štátna správa a samospráva podporuje mimovládne organizácie pre poskytovanie služieb, ktoré mimovládne organizácie dodajú efektívnejšie, alebo na ne majú vytvorené štruktúry a vedomosti. Mimovládne organizácie sa zúčastňujú na tvorbe politík v oblasti rasizmu, extrémizmu a intolerancie a majú nezastupiteľnú úlohu pri kontrole ich plnenia a poukazovaní na porušovanie ľudských práv v spoločnosti.

## Priority a úlohy do budúcnosti

**Princípy štátnych politík v oblasti predchádzania a eliminácie rasizmu, xenofóbie a ostatných foriem intolerancie**

* Princíp pravdivého a fakty zohľadňujúceho informovania o menšinách pri tvorbe verejných politík,
* Princíp demýtizácie verejného a politického diskurzu – odbúravanie predsudkov a stereotypov o menšinách - mal by byť súčasťou, spájacím princípom pri formulácií jednotlivých konkrétnych opatrení, objektivizovať obraz a verejný diskurz o menšinách – zahŕňa najmä prácu s mediálnou obcou, zviditeľnenie rozmanitosti vo vnútri menšín,
* Princíp pozitívnej profilácie - zviditeľnenie korektných riešení vo vzťahu k menšinám s konštruktívnou diskusiou – mali by sa mainstreamizovať korektné, správne riešenia v oblasti integrácie menšín, pozitívnych integračných politík a riešení, odmietanie negatívnych riešení,
* Redefinícia národnej identity – presadzovanie národnej identity budovanej na demokratickom inkluzívnom občianstve. Mal by sa presadzovať rešpekt ku všetkým obyvateľom Slovenska, vytvárať priestor pre budovanie občianskej spoločnosti (t. z. vzťah „štát a človek“ budovať na občianskom princípe).

**Prierezové opatrenia**

* Zlepšiť spoluprácu štátnej správy, akademickej sféry a mimovládneho sektora, ktorá má viesť k zlepšeniu úrovne a kvality verejných politík zavedením princípov tvorby verejných politík založenej na dôkazoch, faktoch,
* Zabezpečiť adekvátne finančné krytie opatreniam verejných politík (rozpočtovanie, alokovanie zdrojov, financovanie opatrení),
* Využívať overené postupy a skúsenosti z iných krajín - zohľadňovanie aktuálnych trendov a odporúčaní z iných krajín, prenos príkladov dobrej praxe do podmienok v SR,
* Zvýšiť mieru aplikácie právnych predpisov vo vzťahu k predchádzaniu a eliminácii extrémizmu
* Pokračovať v tvorbe a harmonizácii existujúcich opatrení zameraných na problematiku rasizmu (Akčný plán predchádzania všetkých foriem diskriminácie, Koncepcia boja proti extrémizmu)
* Intenzívne využívať možnosti, ktoré ponúka internet a on-line médiá na šírenie obsahu a informácií v predmetnej oblasti (e-learning, online kampane, efektívne využívanie sociálnych sietí pri komunikácii s cieľovými skupinami)
* Podporiť úlohu a význam MVO ako dôležitej súčasti občianskej spoločnosti pri riešení danej problematiky

Aktivity vykonávajúce tieto priority budú smerované na všetky základné oblasti efektívneho riešenia radikalizmu, extrémizmu a všetkých foriem netolerancie:

1. Vzdelávanie
2. Prevencia
3. Bezpečnosť
4. Deradikalizácia
5. Pomoc obetiam

**Priority v jednotlivých tematických oblastiach**

**1. Vzdelávanie**

Vzhľadom na nedostatočné pokrytie problematiky týkajúcej sa základných faktov a pojmov - rasa a rasizmus, xenofóbia, extrémizmus, demokratické občianstvo vo vzdelávacích osnovách na rôznych stupňoch vzdelávania budú prioritami v oblasti vzdelávania:

* **Revidovať a skvalitniť formálne vzdelávanie a programy neformálneho vzdelávania**, nastaviť obsah, kritériá a metodiky vzdelávania, zohľadňujúce rôzne cieľové skupiny vzdelávania a **vytvoriť záväzné štandardy v oblasti vzdelávania** o témach súvisiacich s netoleranciou,
* **Vypracovať nové edukačné materiály a publikácie týkajúce sa problematiky rasy, rasizmu, xenofóbie, extrémizmu a ostatných foriem intolerancie**
* **Podporiť výskum a monitoring** v jednotlivých tematických oblastiach
* **Vyzdvihnúť výchovu k ľudským právam a multikultúrnu výchovu** ako prierezové priority vzdelávacieho systému
* **Zamerať vzdelávanie aj na podporu demokratického občianstva** - vyzdvihovanie pozitív demokracie, pre všetkých obyvateľov, demokracia a jej hodnoty ako protiváha autoritatívnych, nedemokratických režimov

**2. Prevencia**

Keďže včasná a účinná prevencia je najefektívnejším nástrojom pri znižovaní výskytu rasizmu, xenofóbie, extrémizmu a ostatných foriem intolerancie, je nevyhnutné posilniť a koordinovať jednotlivé aktivity realizované v tejto oblasti. Prevencia bude vychádzať z nasledovných princípov:

* **Zobrazovať zraniteľné skupiny na základe faktov a objektívnych informácií**
* **Odstraňovať mýty, stereotypy a predsudky týkajúce sa zraniteľných skupín**
* **Systematicky rozvíjať kritické myslenie** vo vzťahu k nedemokratickým ideológiám a k témam zneužívaným na ich podporu
* **Zabrániť radikalizácii politického a verejného diskurzu** stanovením jasných hraníc a princípov a odmietaním populizmu namiereného voči zraniteľným skupinám
* **Podporovať rozvoj spolupráce a spoznávanie medzi majoritou a minoritnými skupinami**
* **Využívať osobné svedectvá obetí** **trestných činov z nenávisti** a extrémizmu pre účely prevencie

**3. Deradikalizácia**

 Radikalizácia ako proces, v ktorom jednotlivci alebo skupiny pod vplyvom radikálnej politickej alebo náboženskej ideológie opustia hodnotový systém danej krajiny a osvoja si nový systém hodnôt, ktoré sú nekompatibilné so základnými princípmi demokratickej spoločnosti, predstavuje závažný fenomén, ktorý si vyžaduje adekvátnu pozornosť. V záujme predchádzať radikalizácii a zvrátiť tento proces budú realizované nasledovné opatrenia:

* **Podporiť výskum procesov vedúcich k radikalizácii, najmä mladých ľudí a vyhodnocovať existujúce politiky z hľadiska ich účinnosti**
* **Vytvoriť mechanizmy pre prácu s identifikovanými jednotlivcami s extrémistickým zmýšľaním, aby sa zabezpečil ich návrat do bežnej spoločnosti**
* **Využívať alternatívne tresty pri resocializácii páchateľov trestných činov z nenávisti a extrémistických t. č.**

**4. Bezpečnosť**

 Trestné činy motivované národnostnou, rasovou, etnickou, náboženskou a inou obdobnou nenávisťou predstavujú závažný zásah nielen do práv a slobôd obetí, ktorých sa bezprostredne dotýkajú, ale vzhľadom na svoj dopad na širšiu komunitu osôb s danou charakteristikou predstavujú nebezpečenstvo pre celú spoločnosť. Rovnako aktivity extrémistických skupín smerujúcich k podkopaniu, ohrozeniu či odstráneniu demokratického právneho štátu a jeho jednotlivých atribútov predstavujú jedno z najvážnejších ohrození bezpečnosti a stability štátu. Z týchto dôvodov budú v oblasti bezpečnosti realizované nasledovné opatrenia:

* **Minimalizovať následky a počet činov spáchaných osobami s extrémistickým pozadím**
* **Zlepšiť mechanizmus včasného varovania pri podozrení z radikalizácie skupín**, alebo jednotlivcov
* **Profesionalizovať príslušníkov polície vykonávajúcich zákroky pri masových narušeniach verejného poriadku**
* **Profesionalizovať útvary ostatných bezpečnostných zložiek**
* **Rozvíjať vzdelávanie pre orgány činné v trestnom konaní**
* **Posilňovať nezávislé mechanizmy kontroly OČTK**
* **Revidovať a novelizovať legislatívne prostredie** v oblasti extrémizmu (trestný zákon, zákon o zhromažďovacom práve, zákon o združovaní občanov atď.)

**5. Pomoc obetiam**

Pre naplnenie odporúčaní bude zefektívnený program pomoci obetiam diskriminácie a trestných činov z nenávisti (ďalej len obete) tak, aby sa minimalizovala ich trauma a zabezpečil čo najlepší prístup k spravodlivosti. Pre naplnenie cieľa budú pracovníci prichádzajúci do kontaktu vyškolení pre prácu s nimi a budú podporené profesijné organizácie pracujúce s obeťami činov s extrémistickým pozadím. Ďalej budú realizované nasledovné opatrenia:

* **Zvýšiť vymožiteľnosť práva v oblasti diskriminácie, trestných činov z nenávisti a extrémizmu a znížiť mieru neohlasovaných prípadov (latencie)**
* **Podporovať zvyšovanie dôvery obetí k príslušným inštitúciám**
* **Vytvoriť a zaviesť do praxe podporné mechanizmy pre obete** (komplexné poradenstvo a služby prostredníctvom nezávislých špecializovaných organizácií a MVO)
* **Vytvoriť a zaviesť alternatívne monitorovacie a ohlasovacie mechanizmy** incidentov motivovaných nenávisťou
* **Legislatívne posilniť postavenie obetí**
1. Zákon č. 301/2005 Z. z. v § 510 Povolenie vydania nariaďuje, že vydanie do cudziny je neprípustné, ak by trestné konanie v dožadujúcom štáte nezodpovedalo Dohovoru o ochrane ľudských práv a základných slobôd (§ 510a), je dôvodná obava, že by osoba v dožadujúcom štáte bola vystavená prenasledovaniu z dôvodu jej pôvodu, rasy, náboženstva, príslušnosti k určitej národnostnej alebo inej skupine, jej štátneho občianstva alebo pre jej politické názory (§ 510b), že by osoba vzhľadom na jej vek bola neprimerane tvrdo postihnutá (§ 510c), alebo osobe hrozí trest smrti (§ 510e). [↑](#footnote-ref-1)
2. Trestný zákon č. 300/2005 Z. z. v § 140 Osobitný motív postihuje verejné podnecovaniu k násiliu alebo nenávisti voči skupine osôb alebo jednotlivcovi pre ich príslušnosť k niektorej rase, národu, národnosti, farbe pleti, etnickej skupine, pôvodu rodu alebo pre ich náboženské vyznanie, ak je zámienkou pre vyhrážanie sa z predchádzajúcich dôvodov (§ 140d), z národnostnej, etnickej alebo rasovej nenávisti, nenávisti z dôvodu farby pleti, nenávisti pre sexuálnu orientáciu (§ 140f),. V § 140a Trestné činy extrémizmu sú trestný čin podpory a propagácie skupín smerujúcich k potlačeniu základných práv a slobôd podľa § 421 a 422, výroby extrémistických materiálov podľa § 422a, rozširovania extrémistických materiálov podľa § 422b, prechovávania extrémistických materiálov podľa § 422c, popierania a schvaľovania holokaustu a zločinov politických režimov podľa § 422d, hanobenia národa, rasy a presvedčenia podľa § 423, podnecovania k národnostnej, rasovej a etnickej nenávisti podľa § 424, podnecovania, hanobenia a vyhrážania osobám pre ich príslušnosť k niektorej rase, národu, národnosti. [↑](#footnote-ref-2)
3. New Concepts in the UNESCO Declaration on Race and Racial Prejudice. 3 Hum. Rts. Q. 48 1981; UNESCO. Four Statements on the Race Question. France: UNESCO 1969; [↑](#footnote-ref-3)
4. Rozhodnutím ESĽP zo dňa 7.7.2003 bol podnet sťažovateľa vo veci Garaudy vs. France vyhlásený za neprípustný http://hudoc.echr.coe.int/sites/eng-press/pages/search.aspx?i=003-788339-805 [↑](#footnote-ref-4)
5. Medzinárodný dohovor o odstránení všetkých foriem rasovej diskriminácie (1965) – publikované pod č. 95/1974 Zb. [www.mensiny.vlada.gov.sk/data/files/223.doc](http://www.mensiny.vlada.gov.sk/data/files/223.doc) [↑](#footnote-ref-5)
6. *Univerzálne periodické hodnotenie (UPR)* [↑](#footnote-ref-6)
7. *Medzinárodný pakt o občianskych a politických právach (CCPR)* [↑](#footnote-ref-7)
8. *Medzinárodný pakt o hospodárskych, sociálnych a kultúrnych právach (CESCR)* [↑](#footnote-ref-8)
9. *Medzinárodný dohovor o odstránení všetkých foriem rasovej diskriminácie (CERD)* [↑](#footnote-ref-9)
10. Výbor OSN pre práva dieťaťa (výbor CRC) [↑](#footnote-ref-10)
11. Výbor pre predchádzanie a elimináciu rasizmu, xenofóbie, antisemitizmu [↑](#footnote-ref-11)
12. Medzirezortná integrovaná skupina odborníkov (MISO) [↑](#footnote-ref-12)
13. Medzirezortná integrovaná skupina odborníkov [↑](#footnote-ref-13)